13 in hof oor plundery van spogmotorsVandale takel die luukse motors (Foto: Skermskoot) ŉ Groep van 13 mans sal Maandag in die landdroshof in Kaapstad verskyn in verband met die plundery van spogmotors by ŉ motorhandelaar in die stad. Maroela Media het vroeër berig ongeveer 40 mans het op 17 Februarie by die motorhandelonderneming, The Toy Shop, in Brooklyn opgedaag en die werknemers met vuurwapens gedreig. Hulle het twee van die voertuie geëis. Toe hulle nie hul sin kry nie, het hulle die luukse voertuie op die vertoonvloer met voorwerpe geslaan. Kol. Andrè Traut, woordvoerder van die polisie, sê 13 van dié groep mans is verlede Donderdag en Vrydag vasgetrek. Hulle staan tereg op aanklagte van sakeroof en kwaadwillige saakbeskadiging. Net ná die voorval het ŉ video van die voorval soos ŉ veldbrand op sosialemediaplatforms versprei. In die video kan duidelik gesien word hoe die mans die motorvertoonlokaal binnegaan en die luukse motors op die vertoonvloer se vensters met voorwerpe flenters slaan. Van hulle gooi die voertuie met voorwerpe en skop duike in die bakwerk. Altesaam agt van die voertuie is in die proses beskadig. Van die werknemers se selfone is ook gesteel. Die motorhandelonderneming wou op navraag nie kommentaar oor die voorval lewer nie.